༄༅། །མཐུ་ཆེན་བླ་མའི་ལས་ཚོགས་ལས། ལས་བཞི་ཕྲིན་ལས་སྒྲུབ་པའི་རིམ་པ་བཞུགས་སོ། །

ན་མོ་གུ་རུ་བྷྱཿ འདིར་ལས་ལ་འཇུག་པར་འདོད་པའི་གང་ཟག་གིས་ཕྱི་ནང་གསང་བའི་བསྙེན་པ་རྣམ་གྲངས་ཐེམས་ནས་ཟླ་བཞི་པའི་ཉམས་ལེན་གྱི་ལས་རིམ་ལ་འཇུག་པ་ནི། བརྒྱུད་འདེབས། སྐྱབས་སེམས། ཚོགས་བསགས་ཡན་ལག་རྣམས་སྔོན་དུ་བཏང་ནས། ཨོཾ་སྭ་བྷ་ཝས། རང་ཉིད་ཀྱི་ཕུང་པོ་ཁམས་དང་སྐྱེ་མཆེད་རྣམས་མི་དམིགས་ཏེ་སྟོང་པ་ཉིད་དུ་གྱུར། སྟོང་པའི་ངང་ལས་སྐད་ཅིག་དྲན་རྫོགས་སུ། །རང་ཉིད་ཁྲོ་རྒྱལ་དབང་ཆེན་འབར་བའི་སྐུ། །རྟ་མཆོག་རོལ་པ་ཞལ་གཅིག་ཕྱག་གཉིས་པ། །རྒྱན་དང་ཕྱག་མཚན་རྫོགས་པའི་ཐུགས་ཀ་ནས། །ཧྲཱིཿ འཕྲོས་ཡོངས་གྱུར་སླར་ཡང་སྐུར་བཞེངས་ཏེ། །སྟོང་ཁམས་མེ་དཔུང་དབུས་སུ་སྐུ་ཡི་ཁྱོན། །གནམ་ས་བར་མཚམས་མེད་པར་གང་བའི་ནང༌། །རྒྱུ་ཡི་རིག་པ་རྟ་མཆོག་གནས་གྱུར་ཏེ། །སེང་ཁྲི་པདྨ་ཉི་ཟླའི་གདན་སྟེང་དུ། །རང་ཉིད་བླ་མ་རྡོ་རྗེ་འཆང་དབང་དངོས། །དཔལ་ལྡན་འབྲུག་པ་ངག་དབང་རྣམ་པར་རྒྱལ། །ཚུལ་ཁྲིམས་ཕུང་པོ་ཡོངས་སུ་རྫོགས་པའི་སྐུ། །དཀར་ལ་དམར་བའི་མདངས་ཀྱིས་ལེགས་འཁྱུད་པའི། །ཞལ་གྱི་དཀྱིལ་འཁོར་ཁྲོ་འཛུམ་ཉམས་ཅན་ལ། །ཡེ་ཤེས་སྤྱན་འབྲས་སྒྲིབ་མེད་འབུར་ཚུགས་གཟིགས། །སྐུ་ཤ་རྒྱས་ཤིང་ཞལ་རྒྱན་ཐུགས་ཀར་འཁྱིལ། །དབུ་ལ་སྒོམ་ཞྭ་གསེར་གཡུའི་ཕྲ་ཅན་གསོལ། །སྐུ་ལ་ཆོས་གོས་གསུམ་གྱིས་མཛེས་པར་ཀླུབས། །ཟ་འོག་བེར་ཆེན་ཟླུམ་པོར་འཁྱིལ་བའི་ཀློང༌། །ཤེས་རབ་སྟོང་ཉིད་མཚོན་པའི་སྒོམ་ཐག་བཞེས། །ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས། །ཕྱག་གཉིས་མཉམ་བཞག་སྟེང་ན་ཚེ་བུམ་འཛིན། །ཁམས་གསུམ་ཟིལ་གྱིས་གནོན་པའི་བདག་ཉིད་ཅན། །དེ་ཡི་སྐུ་ནང་རྩ་གསུམ་འཁོར་ལོ་བཞི། །རིམ་གསལ་སྤྱི་བོར་བདེ་ཆེན་འཁོར་ལོ་ཡི། །རྩ་འདབ་སོ་གཉིས་ལྟེ་བ་སྦུབས་རྣམས་སུ། །ཁྱབ་དག་བླ་མ་བུདྡྷ་ཧེ་རུ་ཀ །ཡབ་ཡུམ་དཀར་པོ་རྩ་འདབ་བགྲངས་མཉམ་གསལ། །མགྲིན་པ་ལོངས་འཁོར་རྩ་འདབ་བཅུ་དྲུག་སྦུབས། །ཁྱབ་བདག་བླ་མ་པདྨ་ཧེ་རུ་ཀ །ཡབ་ཡུམ་དམར་པོ་རྩ་འདབ་གྲངས་མཉམ་གསལ། །སྙིང་ཁར་ཆོས་འཁོར་རྩ་གདབ་བརྒྱད་ཀྱི་སྦུབས། །ཁྱབ་བདག་བླ་མ་བཛྲ་ཧེ་རུ་ཀ །ཡབ་ཡུམ་སྔོན་པོ་རྩ་འདབ་གྲངས་མཉམ་གསལ། །ལྟེ་བར་སྤྲུལ་འཁོར་རྩ་འདབ་དྲུག་ཅུའི་སྦུབས། །ཁྱབ་བདག་བླ་མ་རཏྣ་ཧེ་རུ་ཀ །ཡབ་ཡུམ་སེར་པོ་རྩ་འདབ་གྲངས་མཉམ་གསལ། །ཐམས་ཅད་ཅུང་ཟད་ཁྲོ་ལ་ཆགས་པའི་ཉམས། །རྡོ་རྗེ་བདུད་རྩིའི་ཐོད་པ་ཁ་ཊྭཱཾ་བསྣམས། །དབུ་ལ་པད་ཞྭ་སྐུ་ལ་ཟ་བེར་གསོལ། །ཡུམ་རྣམས་གཅེར་བུ་རིན་ཆེན་རུས་པས་བརྒྱན། །གྲི་ཐོད་འཛིན་འཁྱུད་མཉམ་སྦྱོར་བདེ་བ་རྒྱས། །ཡབ་ཡུམ་སྣང་བ་མ་འདྲེས་འཇའ་ལྟར་གསལ། །དེ་རྣམས་ཐུགས་ཀར་ཟླ་བ་ཨོཾ་ཧྲཱིཿཧཱུཾ། །ཏྲཾ་རྣམས་རིམ་བཞིན་འཁོད་པ་སོ་སའི་མཐར། །མཚན་སྔགས་ཡིག་འབྲུས་གཡས་སུ་བསྐོར་བར་གྱུར། །ཐོ་རངས་ལ། སྤྱི་བོར་བདེ་ཆེན་འཁོར་ལོའི་རྩི་འདབས་སུ། །ཁྱབ་བདག་བླ་མ་བུདྡྷ་ཧེ་རུ་ཀར། །སྣང་སྟོང་དབྱེར་མེད་ངང་ནས་བརྡ་ཕྱག་འཚལ། །འཆི་བདེ་བདུད་ལས་གྲོལ་བར་བྱིན་གྱིས་རློབས། །རང་སྣང་ཀུན་ཏུ་བཟང་པོའི་མཆོད་སྤྲིན་གྱིས། །ཞི་བའི་ལས་དང་མཐུན་པའི་མཆོད་པ་འབུལ། །སྡིག་སྒྲིབ་སྡུག་བསྔལ་ཕྱི་ནང་བར་ཆད་ཀུན། །ཞི་བའི་ལས་རབ་གྲུབ་པར་མཛད་དུ་གསོལ། །ཞེས་ལན་གསུམ་བརྗོད། ཐུགས་ཀའི་ཨོཾ་དང་སྔགས་ཕྲེང་ལས། །འོད་ཟེར་དཀར་པོ་དཔག་ཡས་འཕྲོས། །ཕྱོགས་བཅུའི་རྒྱལ་བ་རབ་འབྱམས་མཆོད། །རྟག་བརྟན་འཕོ་མེད་བྱིན་རླབས་དང༌། །ཞི་བའི་ལས་ལ་མངའ་བརྙེས་པའི། །ནུས་པ་བསྡུས་ཏེ་བདག་ལ་ཐིམ། །སླར་ཡང་འོད་ཟེར་དཀོར་པོའི་ཚོགས། །སྨན་གྱི་བུ་མོ་ལྟ་བུར་འཕྲོས། །བདག་སོགས་སེམས་ཅན་ཐམས་ཅད་ཀྱི། །ནད་དོན་སྡིག་སྒྲིབ་ཐམས་ཅད་ཞི། །ཅིར་སྣང་ཐམས་ཅད་བླ་མའི་སྐུ། །གང་ཤར་རང་ངོ་ཤེས་པས་བཟླ། །ཨོཾ་ཨཱཿགུ་རུ་ཝ་གིནྡྲ་བི་ཛཱ་ཡ་བུདྡྷ་མཧཱ་གུ་རུ་སརྦ་སིདྡྷི་ཧཱུཾ། ཞེས་ཐུན་རེར་ང་ཕྲག་བཞི་རེ་བཟླས་རྗེས་སྟོང་འགྱུར་བརྗོད། དེ་ནས་གཏོར་བསྔོ་གཞུང་བཞིན་ཕུལ། འོག་ནས་བྱུང་བའི་བསྡུ་རིམ་ལ་འཇུག དགེ་བ་བསྔོ། སྨོན་ལམ་བཀྲ་ཤིས་བཅས་པས་ཐོར་ཐུན་གྲུབ་བོ།། ༈ །།སྔ་དྲོར། མཚན་སྔགས་ཡིག་འབྲུས་གཡས་སུ་བསྐོར་བར་གྱུར་ཞེས་པ་ཡན་སྔར་བཞིན་ལས། འདོན་པ་བསྒྱུར་དགོས་པ། ལྟེ་བ་སྤྲུལ་པའི་འཁོར་ལོའི་རྩ་འདབས་སུ། །ཁྱབ་བདག་བླ་མ་རཏྣ་ཧེ་རུ་ཀར། །བདེ་སྟོང་དབྱེར་མེད་ངང་ནས་བརྡ་ཕྱག་འཚལ། །ཕུང་པོའི་བདུད་ལས་གྲོལ་བར་བྱིན་གྱིས་རློབས། །རང་སྣང་ནམ་མཁའི་མཛོད་ཀྱི་མཆོད་སྤྲིན་གྱིས། །རྒྱས་པའི་ལས་དང་མཐུན་པའི་མཆོད་པ་འབུལ། །ཚེ་བསོད་དཔལ་འབྱོར་སྟོབས་དང་མངའ་ཐང་ཀུན། །རྒྱས་པའི་ལས་རབ་གྲུབ་པར་མཛད་དུ་གསོལ། །ཞེས་ལན་གསུམ་བརྗོད། ཐུགས་ཀའི་ཏྲཾ་དང་སྔགས་ཕྲེང་ལས། །འོད་ཟེར་སེར་པོ་དཔག་ཡས་འཕྲོས། །ཕྱོགས་བཅུའི་རྒྱལ་བ་རབ་འབྱམས་མཆོད། །སྤངས་རྟོགས་སྒྲིབ་མེད་བྱིན་རླབས་དང༌། །རྒྱས་པའི་ལས་ལ་མངའ་བརྙེས་པའི། །ནུས་པ་བསྡུས་ཏེ་བདག་ལ་ཐིམ། །སླར་ཡང་འོད་ཟེར་སེར་པོའི་ཚོགས། །ཡིད་བཞིན་ནོར་བུ་ལྟ་བུར་འཕྲོས། །བདག་སོགས་སེམས་ཅན་ཐམས་ཅད་ཀྱི། །ཚེ་བསོད་དཔལ་འབྱོར་ཡོན་ཏན་རྒྱས། །རྟོག་ཚོགས་རང་གྲོལ་ཡེ་ཤེས་སྐུ། །གང་འགྱུའི་རང་བབ་ཤེས་པས་བཟླ། །ཨོཾ་ཨཱཿགུ་རུ་ཝ་གིནྡྲ་བི་ཛཱ་ཡ་རཏྣ་མཧཱ་གུ་རུ་སརྦ་སིདྡྷི་ཧཱུཾ། དེ་ནས་སྟོང་འགྱུར་དང་གཏོར་བསྔོ་བསྡུ་རིམ་སོགས་སྔར་བཞིན་བཏང་བས་སྔ་ཐུན་གྲུབ་བོ།། ༈ །།དགོང་མོར། འགོ་ལེན་མཚམས་སྔར་ལྟར་ལས། འདོན་བསྒྱུར་ནི། མགྲིན་པར་ལོངས་སྤྱོད་འཁོར་ལོའི་རྩ་འདབས་སུ། །ཁྱབ་བདག་བླ་མ་པདྨ་ཧེ་རུ་ཀར། །གྲགས་སྟོང་དབྱེར་མེད་ངང་ནས་བརྡ་ཕྱག་འཚལ། །ཉོན་མོངས་བདུད་ལས་གྲོལ་བར་བྱིན་གྱིས་རློབས། །རང་སྣང་ཁམས་གསུམ་འགུགས་པའི་མཆོད་སྤྲིན་གྱིས། །དབང་གི་ལས་དང་མཐུན་པའི་མཆོད་པ་འབུལ། །སྲིད་པའི་ཆེ་བཙན་དྲེགས་པ་ལས་འཁོལ་བའི། །དབང་གི་ལས་རབ་གྲུབ་པར་བྱིན་གྱིས་རློབས། །ཞེས་ལན་གསུམ་བརྗོད། ཐུགས་ཀའི་ཧྲཱིཿདང་སྔགས་ཕྲེང་ལས། །འོད་ཟེར་དམར་པོ་དཔག་ཡས་འཕྲོས། །ཕྱོགས་བཅུའི་རྒྱལ་བ་རབ་འབྱམས་མཆོད། །ཟབ་གསང་འཛད་མེད་བྱིན་རླབས་དང༌། །དབང་གི་ལས་ལ་མངའ་བརྙེས་པའི། །ནུས་པ་བསྡུས་ཏེ་བདག་ལ་ཐིམ། །སླར་ཡང་འོད་ཟེར་དམར་པོའི་ཚོགས། །འགུགས་བྱེད་ལྕགས་ཀྱུ་ལྟ་བུར་འཕྲོས། །བདག་སོགས་སེམས་ཅན་ཐམས་ཅད་ཀྱིས། །ཁམས་གསུམ་སྲིད་གསུམ་དབང་དུ་བསྡུ། །སྒྲ་གྲགས་ཐམས་ཅད་བླ་མ་འི་གསུང༌། །གང་ཐོས་ཆོས་འཁོར་ཤེས་པས་བཟླ། །ཨོཾ་ཨཱཿགུ་རུ་ཝ་གིནྡྲ་བི་ཛཱ་ཡ་པདྨ་མཧཱ་གུ་རུ་སརྦ་སིདྡྷི་ཧཱུཾ། དེ་ནས་སྟོང་འགྱུར་སོགས་སྔར་བཞིན་བསྡུ་བས་གུང་ཐུན་གྲུབ་བོ།། ༈ །།སྲོད་ཁར། འགོ་སྔར་བཞིན་ལས། འདོན་བསྒྱུར་ནི། སྙིང་ཁར་ཆོས་ཀྱི་འཁོར་ལོའི་རྩ་འདབས་སུ། །ཁྱབ་བདག་བླ་མ་བཛྲ་ཧེ་རུ་ཀར། །རིག་སྟོང་དབྱེར་མེད་ངང་ནས་བརྡ་ཕྱག་འཚལ། །ལྷའི་བུའི་བདུད་ལས་གྲོལ་བར་བྱིན་གྱིས་རློབས། །རང་སྣང་གཤིན་རྗེའི་འབྱོར་པའི་མཆོད་སྤྲིན་གྱིས། །དྲག་པོའི་ལས་དང་མཐུན་པའི་མཆོད་པ་འབུལ། །བསྟན་དགྲ་གདུག་པ་ཅན་རྣམས་ཚར་གཅོད་པའི། །དྲག་པོའི་ལས་རབ་གྲུབ་པར་མཛད་དུ་གསོལ། །ཞེས་ལན་གསུམ་བརྗོད། ཐུགས་ཀའི་ཧཱུཾ་དང་སྔགས་ཕྲེང་ལས། །འོད་ཟེར་ནག་པོ་དཔག་ཡས་འཕྲོས། །ཕྱོགས་བཅུའི་རྒྱལ་བ་རབ་འབྱམས་མཆོད། །རང་བྱུང་རྟོག་མེད་བྱིན་རླབས་དང༌། །དྲག་པོའི་ལས་ལ་མངའ་བརྙེས་པའི། །ནུས་པ་བསྡུས་ཏེ་བདག་ལ་ཐིམ། །སླར་ཡང་འོད་ཟེར་ནག་པོའི་ཚོགས། །སྤུ་གྲི་ཅན་གྱི་རླུང་ལྟར་འཕྲོས། །བདག་སོགས་སེམས་ཅན་ཐམས་ཅད་ཀྱི། །གཟུང་འཛིན་དགྲ་བགེགས་ཐལ་བར་བརླག །དྲན་རྟོག་ཐམས་ཅད་བླ་མའི་ཐུགས། །གང་སྐྱེད་མཉམ་ཉིད་ཤེས་པས་བཟླ། །ཨོཾ་ཨཱཿགུ་རུ་ཝ་གིནྡྲ་བི་ཛཱ་ཡ་བཛྲ་མཧཱ་གུ་རུ་སརྦ་སིདྡྷི་ཧཱུཾ། དེ་ནས་སྟོང་འགྱུར་སོགས་སྔར་བཞིན་ལས། བསྡུ་རིམ་ནི། སྣོད་བཅུད་ཐམས་ཅད་བསྲུང་བའི་འཁོར་ལོར་ཐིམ། །བསྲུང་འཁོར་རྟ་མཆོག་འོད་ཞུ་རང་ལ་ཐིམ། །རང་ཉིད་མཐུ་ཆེན་བླ་མའི་སྐུར་གསལ་བ། །དག་པ་གཉིས་ལྡན་ཆོས་སྐུའི་ངོ་བོར་ཐིམ། །དེ་ལས་སྨོན་ལམ་ཐུགས་རྗེའི་རྒྱུ་མཐུན་གྱི། །རོལ་པར་ལངས་ཏེ་གཞན་དོན་བྱེད་པར་འགྱུར། །དེ་ནས་དགེ་བ་བསྔོ། བསྟན་རྒྱས་སྨོན་ལམ་དང་བཀྲ་ཤིས་བཅས་པས་སྲོད་ཐུན་གྲུབ་པའོ།། ༈ །།ཅེས་པ་འདིའང་ལམ་འདི་ལ་མོས་པ་ཐོབ་པའི་བཙུན་པ་ཆོས་ཀྱི་བློ་གྲོས་ཀྱི་ངོར་འདིའི་བྱེད་པོ་དགེ་རིན་པས་ཀུན་གླིང་ཆོས་ཀྱི་དགའ་ཚལ་དུ་སྦྱར་བའོ།། །།